Komission tiedonanto euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta sekä neuvoston asetuksen (EY) N:o 2978/94 kumoamisesta /* SEK/2001/1343 lopull. - COD 2000/0067 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta sekä neuvoston asetuksen (EY) N:o 2978/94 kumoamisesta 2000/0067 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseen yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta sekä neuvoston asetuksen (EY) N:o 2978/94 kumoamisesta 1 Asian tausta Ehdotus (asiakirja KOM(2000) 142 lopullinen - 2000/0067 COD) toimitettiin Euroopan parlamentille ja neuvostolle 22.03.2000 Talous- ja sosiaalikomitea antoi lausuntonsa 19.10.2000 Alueiden komitea antoi lausuntonsa 21.09.2000 Euroopan parlamentti antoi lausuntonsa ensimmäisessä käsittelyssä 30.11.2000 Muutettu ehdotus (KOM(2000) 848 lopullinen) annettiin 13.12.2000 Yhteinen kanta vahvistettiin 07.08.2001 2 Komission ehdotuksen tarkoitus Komission alkuperäisen ehdotuksen tarkoituksena oli aikaistaa yksirunkoisten öljysäiliöalusten käytöstä poistamiselle asetettuja MARPOL 73/78 -yleissopimuksen [1] mukaisia määräaikoja, jotta ne vastaisivat öljyvahinkoja koskevassa Yhdysvaltojen OPA 90 -laissa [2] asetettuja määräaikoja. Tarkoituksena oli myös ulottaa MARPOL-yleissopimuksen säännöt koskemaan aikaisempaa pienempiä aluksia, jotka eivät toistaiseksi kuulu sen soveltamisalaan. [1] Alusten aiheuttaman meren pilaantumisen ehkäisemisestä vuonna 1973 tehty kansainvälinen yleissopimus, sellaisena kuin se on muutettuna yleissopimukseen liittyvällä vuoden 1978 pöytäkirjalla ja siihen tehdyillä muutoksilla. [2] Oil Pollution Act, 1990. Alun perin komissio ehdotti asetusta, jolla - vahvistettaisiin MARPOL 73/78 -yleissopimusta tiukempi aikataulu kaksoisrunkoa tai vastaavaa rakennetta koskevien rakennevaatimusten käyttöönotolle, - otettaisiin käyttöön kyseistä aikataulua tukeva taloudellisten kannustinten järjestelmä, joka perustuisi eriytettyihin satama- ja luotsausmaksuihin, - kumottaisiin erillisillä painolastisäiliöillä varustettujen öljysäiliöalusten painolastitilojen vetoisuuden mittaamista koskeva asetus (EY) N:o 2978/94 ja jota sovellettaisiin - kantavuudeltaan vähintään 600 dwt:n öljysäiliöaluksiin, - jäsenvaltion lipun alla purjehtiviin öljysäiliöaluksiin ja - jäsenvaltion satamaan tai sisäisille aluevesille saapuviin aluksiin riippumatta siitä, minkä lipun alla ne purjehtivat. Komissio noudatti muutetussa ehdotuksessaan tarkasti parlamentin lausuntoa ja muutti asetusehdotusta seuraavasti: - Alkuperäinen käytöstäpoistamisaikataulu korvattiin toisella aikataululla, jonka mukaan yksirunkoiset öljysäiliöalukset olisi poistettava vähitellen käytöstä Kansainvälisen merenkulkujärjestön (IMO:n) meriympäristön suojelukomitean (MEPC) 45. kokouksessa ehdotettua aikataululuonnosta noudattaen. - Kategorioihin 3 ja 4 kuuluvat säiliöalukset yhdistettiin yhdeksi ryhmäksi, joka nimettiin kategoriaksi 3, ja kyseisiä säiliöaluksia koskevien kokorajoitusten alarajaa nostettiin 600 dwt:stä 3 000 dwt:hen. - Ehdotuksesta poistettiin rakennevaatimusten käyttöönottoaikataulua tukeva taloudellisten kannustinten järjestelmä, joka perustui eriytettyihin satama- ja luotsausmaksuihin. - Ehdotukseen lisättiin kategorioihin 1 ja 2 kuuluvia säiliöaluksia koskeva vaatimus, jonka mukaan kyseiset alukset voivat liikennöidä vuosien 2005 ja 2010 jälkeen niiden käytöstä poistamiselle asetettuun lopulliseen määräaikaan saakka ainoastaan sillä ehdolla, että niiden kunto tarkastetaan alusten kunnon erityistarkastusjärjestelmän mukaisesti. Järjestelmän perusteet esitetään ehdotuksen uudessa liitteessä I. - Muutetun ehdotuksen mukaan kategoriaan 1 kuuluvat, yli 25 vuoden ikäiset säiliöalukset voivat liikennöidä niiden käytöstä poistamiselle asetettuun lopulliseen määräaikaan saakka ainoastaan sillä ehdolla, että niissä on sivusäiliöt tai kaksoispohjatilat, joita ei käytetä öljyn kuljettamiseen, tai niiden lasti on tasapainotettu hydrostaattisesti. 3 Yhteistä kantaa koskevat huomautukset 3.1 Yhteistä kantaa koskevat yleiset huomiot Parlamentin ensimmäisessä käsittelyssä antaman lausunnon ja komission muutetun ehdotuksen tavoitteena oli sisällyttää asetukseen MARPOL 73/78 -yleissopimuksen liitteessä I olevan 13G säännön uuden luonnoksen sisältö. Lähtökohtana oli, että asetuksen tekstiä muutettaisiin tarvittaessa siten, että otettaisiin huomioon yleissopimuksen 13G säännön teksti ja erityistarkastusjärjestelmä sellaisina kuin ne hyväksyttäisiin lopullisesti MEPC:n 46. kokouksessa 23.-27. huhtikuuta 2001. Ehtona oli kuitenkin, kuten 20. joulukuuta 2000 kokoontunut liikenneneuvosto selkeästi totesi, että EU:n jäsenvaltiot voisivat hyväksyä IMO:ssa tehdyn sopimuksen. Tämä periaate esitettiin selvästi myös parlamentin tarkistuksessa 12. Asiaa koskevissa neuvoston päätelmissä tähdennettiin lisäksi käytöstä poistamisen lopullisten määräaikojen merkitystä. Nämä olivat periaatteet, joita MEPC:n 46. kokoukseen osallistuneet EU:n jäsenvaltiot noudattivat neuvotellessaan lopullisesta tekstistä. MEPC:n 46. kokouksen päätösistunnossa EU:n puheenjohtajavaltio Ruotsi totesi EU:n jäsenvaltioiden - jotka ovat kaikki myös MARPOL-yleissopimuksen sopimuspuolia - puolesta, että jäsenvaltioiden mielestä teksti voidaan hyväksyä ja että ne kieltäisivät MARPOL-yleissopimuksen liitteessä I olevan tarkistetun 13G säännön 8 kappaleen b kohdan nojalla ja siinä asetettujen ehtojen mukaisesti kyseisen säännön 5 kappaleessa tarkoitettujen öljysäiliöalusten pääsyn yhteisössä sijaitseviin satamiin ja merellä oleviin terminaaleihin sen jälkeen, kun tällaisten säiliöalusten toimituspäivämäärästä tulee kuluneeksi tasamäärä vuosia vuonna 2015 [3]. [3] Meriympäristön suojelukomitean raportti sen 46. kokouksesta, MEPC 46/23, sivu 22, kohta 2.62. Neuvoston yhteinen kanta heijastaa MEPC:n 46. kokouksen tuloksia ja erityisesti päätöslauselmaa MEPC.95(46), joka sisältää muutoksia MARPOL 73/78 -yleissopimuksen liitteessä I olevaan 13G sääntöön ja IOPP-todistuskirjan lisäykseen, sekä päätöslauselmaa MEPC.94(46) "Condition Assessment Scheme", joka koskee alusten kunnon erityistarkastusjärjestelmää (molemmat päätöslauselmat annettiin 27. huhtikuuta 2001). Komissio hyväksyy neuvoston yhteisen kannan, koska siinä on otettu asianmukaisesti huomioon MARPOL 73/78 -yleissopimuksen mukainen uusi kansainvälinen järjestelmä. 3.2 Erityiset huomiot Komissio toteaa, että johdanto-osan kappaleisiin on tehty useita muutoksia ja että niissä on otettu asianmukaisesti huomioon uusi kansainvälinen tilanne, jota vasten asetusta on nyt tarkasteltava. Myös asetuksen 4 artiklan muutettu rakenne ja siinä määritetyt uudet käytöstäpoistopäivämäärät sekä 3 artiklassa olevat asianomaiset määritelmät vastaavat MARPOL-yleissopimuksen liitteessä I olevan säännön tarkistettua sanamuotoa, mikä selventää tekstiä. Lisäksi neuvosto on tehnyt useita sanamuotoa koskevia muutoksia, joiden tarkoituksena on varmistaa asetuksen ehdottoman suora soveltaminen. Samasta syystä täytäntöönpanoa koskeva artikla (entinen 9 artikla) on poistettu. Komissio hyväksyy nämä muutokset, semminkin kun asetuksen on alun alkaenkin ollut tarkoitus olla suoraan sovellettavissa ja koska entisen 9 artiklan sisältö on säilytetty sisällyttämällä ilmoittamista koskevat vaatimukset jäsenvaltioiden sallimia poikkeamia koskevaan artiklaan (8 artikla). Tällä tavalla voidaan myös yksinkertaistaa lainsäädäntöä. Komissio hyväksyy lisäksi alennetun kokorajoituksen 5 000 dwt (2 artikla), koska se on nykyisen kansainvälisen sopimuksen mukainen. Lisäksi neuvosto ehdottaa, että tietyt erikoisalukset, joita käytetään muihin kuin kaupallisiin tarkoituksiin, kuten sota-alukset ja sotalaivaston apualukset, jätettäisiin asetuksen soveltamisalan ulkopuolelle (2 artikla). Komissio hyväksyy tämän muutoksen, koska - se on täysin MARPOL-yleissopimuksen 3 artiklan 3 kappaleen mukainen, mikä merkitsee sitä, että yleissopimuksen liitteessä I olevaa tarkistettua 13G sääntöä ei sovelleta tällaisiin aluksiin kansainvälisellä tasolla, - se vastaa täysin hiljattain meriliikenteen alalla annetun parlamentin ja neuvoston direktiivin [4] mukaista käytäntöä. [4] Euroopan parlamentin ja neuvoston direktiivi 2000/59/EY, annettu 27. marraskuuta 2000, aluksella syntyvän jätteen ja lastijäämien vastaanottolaitteista satamissa (EYVL L 332, 28.12.2000, s. 81). Komissio pitää erityisen myönteisenä sitä, että asetusta on lujitettu sen varmistamiseksi, että EU:n jäsenvaltiot sitoutuvat noudattamaan tarkistettua 13G sääntöä myös silloin, kun on kyse niiden omien lippujen alla purjehtivista aluksista (4, 5 ja 7 artikla). Komissio pitää niin ikään myönteisenä sitä, että periaate, jonka mukaan kategorioihin 2 ja 3 kuuluvilta aluksilta kielletään pääsy EU:n satamiin vuoden 2015 jälkeen, on ilmaistu selvästi yhdessä asetuksen artiklassa (7 artikla). Komissio hyväksyy neuvoston valitseman toimintamallin, jossa alusten kunnon erityistarkastusjärjestelmän käyttö tehdään pakolliseksi tiettyjen artiklojen (5 ja 6 artiklan) nojalla. Lisäksi komissio pitää tärkeänä, että asetuksessa on kyseistä järjestelmää koskeva erityinen viittaus muutosmenettelyyn (11 artikla). Komissio hyväksyy sen, että jäsenvaltioilla on mahdollisuus poiketa asetuksen säännöksistä, kun on kyse merihätään joutuneista ja/tai korjauksen tarpeessa olevista öljysäiliöaluksista, edellyttäen että tällaisissa tapauksissa täytetään asetetut tiukat ehdot ja että täytäntöönpanotoimenpiteistä ilmoitetaan asianmukaisesti komissiolle (8 artikla). Ilmoitusmenettelyt (9 artikla) vastaavat MARPOL-yleissopimuksen liitteessä I olevan tarkistetun 13G säännön vaatimuksia ja yhteisön aikaisemman lainsäädännön mukaista käytäntöä, joka koskee yhteisön antamien säädösten ilmoittamista IMOlle [5]. [5] Neuvoston direktiivi 97/70/EY, annettu 11. joulukuuta 1997, yhdenmukaistetun turvallisuusjärjestelmän luomisesta kalastusaluksille, joiden pituus on 24 metriä tai enemmän (EYVL L 034, 9.2.1998, s. 1). Komissio hyväksyy myös sen, että neuvoston asetuksen (EY) N:o 2978/94 kumoaminen siirretään vuoden 2007 loppuun (12 artikla) sen varmistamiseksi, että jotkin yksirunkoisten säiliöalusten liikennöintiä hillitsevät taloudelliset pidäkkeet säilyvät ainakin viimeiseen päivään saakka, jona kategoriaan 1 kuuluvien alusten sallitaan päästä jäsenvaltioiden lainkäyttövaltaan kuuluviin satamiin ja merellä oleviin terminaaleihin. Komissio huomauttaa kuitenkin, että kyseiseen asetukseen voi olla tarpeellista tehdä joitakin vähäisiä muutoksia komiteamenettelyä noudattaen, jotta voitaisiin ottaa huomioon kansainvälisiin määräyksiin, lähinnä MARPOL 73/78 -yleissopimuksen liitteeseen I tehdyt muutokset. Lisäksi komissio hyväksyy asetuksen nimen muuttamisen siten, että se sisältää myös kyseisen asetuksen kumoamisen. 4 Päätelmät Komissio hyväksyy yhteisen kannan, koska se on pitkälti komission alkuperäisen ehdotuksen sisällön mukainen ja koska se heijastaa IMOn MEPC-komitean 46. kokouksessa 23.-27. huhtikuuta 2001 tehtyä kansainvälistä sopimusta, jolla nopeutetaan yksirunkoisten öljysäiliöalusten poistamista käytöstä maailmanlaajuisesti ja vähennetään siten karilleajosta tai törmäyksestä aiheutuvien öljyvahinkojen vaaraa paitsi Euroopan vesillä myös muualla maailmassa.